Inniu an chéad lá d’Aibreán agus, mar a tharlaíonn gach uile bliain, bhíonn cleasa á n-imirt ag na meáin ar an phobal ar mhaithe le giota spraoi.

Bhí na meáin Ghaeilge i lár an aonaigh agus bhí cleasaíocht fiú ar bun ag na heagrais teanga chomh maith.

Seo chugaibh na 5 bhob is mó a thaitin linne inniu…

Taylor Swift agus CLG Thír Eoghain

Bhí amhras ar léitheoirí an Irish News ar maidin nuair a fógraíodh, ní amháin go raibh Taylor Swift ina leantóir de chuid fhoireann peile Thír Eoghain, ach go mbeidh sí i láthair ag Páirc Uí hÉilí ar an Ómaigh don chluiche tábhachtach le Ciarraí.

Scoth an Photoshop….

Tá Spíce Bhaile Átha Cliath le baint anuas go sealadach

Fógraíodh ar maidin go mbainfear an Spíce anuas ar feadh coicíse mar chuid de ceiliúradh chomóradh 1916.

Dúirt Morning Ireland ar RTÉ Raidió 1 go raibh sé i gceist ag an rialtas tuilleadh spáis a chruthú ar Shráid Uí Chonaill do na himeachtaí, agus labhair ‘Iar-stiúrthóir ar Ard-Mhúsaem na hÉireann’ leis an chlár fiú, ag tacú leis an ‘pleananna’.

Éist leis an agallamh anseo.

Leagan Béarla de Tuairisc.ie seolta

Ba “ar mhaithe le breis léitheoirí a mhealladh chun an tsuímh” a seoladh ‘leagan Béarla’ den láithreán nuachta Gaeilge inniu.

Ní gá a rá nach raibh cuid dá léitheoirí sásta leis an ‘fhógairt’!

Aiséirí an ‘Gaelic League’

Chuir Conradh na Gaeilge in iúl dá gcairde ar líne go mbeadh siad ag filleadh ar sheanainm na heagraíochta nuair a bunaíodh é breis agus 121 bliain ó shin.

The Gaelic League lives on!

Supermac’s le hathbhrandáil a chur i bhfeidhm

Níorbh é an Conradh an t-aon dream le hainm a athrú inniu: d’fhógair Supermac’s go raibh siad chun athrú díreach a dhéanamh go hainm a sárbhunaitheora féin, Pat McDonagh.

Mighty McDonagh aon duine?

Agus, ar ndóigh, mura raibh a fhios agaibh cheana féin, bhí a theanga ina phluc ag Conor McGregor agus é “ag roinnt a rúin” linn ar maidin anseo.